Għaddew xahrejn mill-bidu tal-Presidenza Maltija tal-Kunsill tal-Unjoni Ewropea. X'inhi l-esperjenza tiegħek f'dawn it-tmien ġimgħat? L-iktar xhur ibsin kienu l-aħħar parti tas- sena li għaddiet meta konna qed niżguraw li kellna kollox f'postu għall-Presidenza. Konna qed nistennew ċertu pressjoni biex nilħqu riżultati importanti diġà sa mill-ewwel ġimgħat tat-term tagħna. Konna ħerqana ħafna li nibdew u kollox waqa' f'postu fl-ewwel ġranet ta' Jannar fejn irreallizzajna li l-preparamenti kollha li ħejjejna bdew jissarrfu fir-riżultati mixtieqa. Madankollu, dejjem sħaqt li għandna nibqgħu b'saqajna mal-art. Però, ikolli nammetti li huwa ta' sodisfazzjon kbir meta niltaqgħu ma' diversi kollegi minn delegazzjonijiet differenti li jifirħulna fuq is-suċċessi li rnexxielna niksbu s'issa. Naħseb li l-iktar ħaġa pożittiva hi li dak kollu li qed nagħmlu qed nagħmluh b'mod ġenwin u b'entużjażmu partikolari. Rajniek imdawwar b'nies minn istituzzjonijiet oħra tinnegozjaw saħansitra fil-kuritur. X'inhu r-rwol tiegħek? Il-Kunsill li tiegħu bħalissa għandna l-presidenza, jiltaqa' fuq tliet livelli differenti: fuq livell ministerjali, fuq livell tekniku, u bejniethom fuq livell tal-ambaxxaturi. Għal dawn l-ewwel sitt xhur tas-sena, uffiċjali Maltin qegħdin imexxu kull wieħed mill- gruppi differenti li semmejt. Xogħli hu li mmexxi wieħed miż-żewġ gruppi tal-ambaxxaturi li jieħu ħsieb dak kollu li għandu x'jaqsam mal-politika tal-kompetittività, riċerka, telekomunikazzjoni, trasport, enerġija, ambjent, tibdil fil-klima, xogħol, politika soċjali, saħħa, affarijiet tal-konsumatur, biedja u sajd, kif ukoll edukazzjoni, żgħażagħ, kultura, awdjoviżiv u sport. In-negozjati li nieħu ħsieb jinvolvu kemm dawk fil-Kunsill innifsu fejn nippruvaw nilħqu qbil bejn is-27 Stat Membru l-oħrajn, kif ukoll mal-istituzzjonijiet l-oħra, partikolarment il-Parlament Ewropew, fejn xogħolna hu li nirrappreżentaw il-Kunsill. Kif, pereżempju, kien il-każ fl-eżempju li semmejt fejn konna qed nippruvaw naslu fi qbil mal-Parlament fuq proposta partikolari. Hemm oqsma fejn donnu Malta rnexxielha tasal malajr iktar minn Presidenzi oħra. Bħalma għandu x'jaqsam ir-roaming jew l-ATAD2. Minn fejn ġej dan is-suċċess? Dawn huma oqsma li, kif semmejt, konna nafu li kellna pressjoni biex nilħqu qbil kemm jista' jkun malajr minħabba skadenzi determinati minn deċiżjonijiet politiċi. Pereżempju, bħalma kien il-każ fuq ir-roaming fejn kien hemm qbil bejn il-Prim Ministri tal-UE li t-tariffi kellhom jintemmu waqt il-Presidenza tagħna. F'dawn il-każijiet żgurajna illi ppreparajna id f'id mal-kollegi tagħna tat-trio tal-Presidenza, b'mod partikolari ma' sħabna mis-Slovakkja. Kien hemm każijiet oħra bħal, pereżempju, fuq il-proposta tal-portabbiltà tal-kontenut online, fejn għarafna nibdlu ostakli f'opportunitajiet u rnexxielna nilħqu qbil mal-Parlament ħafna qabel milli mbassar. Mal-mejda tan-negozjati Malta pajjiż żgħir. Minn fejn ġej ir-rispett u s-suċċess? Madwar il-mejda, Malta hija pajjiż bħal kwalunkwe ieħor. Iktar minn hekk, f'dawn is-sitt xhur Malta qed tokkupa l-iktar post importanti u relevanti. Dan jagħmilna kburin. Però, dejjem għandna niftakru li qegħdin hemm biex inservu lill-kollegi tagħna. Ir-rispett u s-suċċess huma marbutin ma' xulxin. Ir-rispett jissarraf f'suċċess u r-rispett iġġibu billi tiżgura li qed tinvolvi lil kulħadd fil-proċess u li qed tittratta lil kull pajjiż ieħor b'mod inklussiv u bid-dinjità kollha li jistħoqqlu. Kuntent bin-numru ta' files u deċiżjonijiet li ngħalqu sa issa? Il-Presidenza hija relattivament qasira. Sitt xhur malajr jgħaddu. Ta' spiss insaqsu lilna nfusna x'nistgħu nagħmlu iżjed u x'nistgħu nagħmlu aħjar biex niżguraw li nagħtu l-massimu u nilħqu dak kollu li nixtiequ fiż-żmien li t-tmexxija tal-Kunsill tal-UE ġiet fdata lilna. Però, s'issa kburi b'dak kollu li rnexxielna niksbu. Hemm kwistjonijiet oħra li qed tħarsu 'l quddiem li tgħalqu fil-ġimgħat li ġejjin? Bħala Presidenza nistgħu nqisu lilna nfusna xxurtjati li kellna numru mdaqqas ta' proposti legiżlattivi importanti biex immexxu 'l quddiem. Fil-jiem li ġejjin se nkunu qed naħdmu biex nilħqu qbil fil-Kunsill fuq proposta prinċipali li għandha x'taqsam mat-Tibdil fil-Klima. Se nkunu qed naħdmu fuq proposti importanti fis-settur tal-enerġija fejn, fost l-oħrajn, se nippruvaw nilħqu qbil mal-Parlament Ewropew fuq is-sigurtà tal-provvista tal-gass. Il-ħidma ma taqta' qatt. Kemm kienet kruċjali l-preparazzjoni tul is-snin li għaddew? Konna ilna nippreparaw għall-Presidenza għal kważi erba' snin. Għalija l-iktar dimensjoni importanti kienet dik umana. Min-naħa tal-uffiċjali tagħna żgurajna li jitħejjew bl-aqwa mod u li jkunu mgħammra bil-ħiliet kollha li jeħtieġu. Sħaqna fuq il-bżonn li nibnu relazzjonijiet tajbin mal-interlokutori tagħna fid-diversi istituzzjonjiet differenti. Wara li għaddiet terz mill-Presidenza nasħeb illi dan l-investiment issarraf fir-riżultati li rajna s'issa. Kif qed tkunu wara ġurnata xogħol? Żgur mhux ir-rutina tas-soltu... Filwaqt li fl-aħħar xhur tas-sena li għaddiet konna qed ngħixu jum b'jum, illum qed insibu lilna nfusna ngħixu siegħa b'siegħa. Waqt il-Presidenza ssib ruħek fiċ-ċentru tal-attenzjoni. Mhux faċli tlaħħaq ma' dak kollu li hu mistenni minnek. Għalhekk huwa essenzjali li tiddelega biex tkun tista' tiffoka fuq il-prijoritajiet strateġiċi. U, iktar minn hekk, għalhekk kien importanti li fil-fażi preparatorja l-uffiċjali tagħna ingħataw l-ispazju kollu neċessarju biex ikunu jistgħu joperaw u jaħdmu fil-libertà kollha li kellhom bżonn. Issemmili mument tal-ikbar sodisfazzjon sa issa? Se jkolli nagħmel xi ħaġa li dejjem għamilt ħilti biex nevita s'issa. Inħallat il-personali mal-professjonali. Però, il-ġimgħa bejn il-31 ta' Jannar u s-6 ta' Frar hija waħda li mhux se ninsa' malajr. Fi spazju ta' sitt ijiem ilħaqna qbil fuq żewġ proposti li se jaffettwaw miljuni ta' ċittadini Ewropej (roaming u portability) u bejniethom twielditilna t-tifla. Lil hinn mill-personali, mumenti ta' sodisfazzjon kbir ikunu dawk meta nilħqu xi forma ta' qbil u ndur biex nifraħ u nirringrazzja lil-uffiċjal ikkonċernat għax-xogħol li jkunu wettqu. Is-sens ta' kburija f'għajnejhom hija xi ħaġa imprezzabbli li se nibqa' nġorr miegħi. Mumenti oħrajn ta' sodisfazzjon kbir ikunu meta tasal fi tmiem ta' Kunsill Ministerjali u jibdew ġejjin ministri minn Membri Stati oħra jifirħu lill-Ministru tagħna. F'dak il-mument tapprezza l-valur tax-xogħol kollu li jkun sar fil-ġimgħat u x-xhur li jkunu għaddew. X'qed jgħidu pajjiżi oħra dwar il-Presidenza Maltija? Dejjem għamiltha ċara mal-kollegi, kemm internament kif ukoll minn instituzzjonijiet u delegazzjonijiet oħra, li għalija l-iktar ħaġa importanti mhijiex in-numru ta' proposti li jirnexxilna nikkonkludu, imma l-mod ta' kif jirnexxilna naslu għal qbil. F'dan ir-rigward qed niżguraw li l-metodu li qed nużaw huwa wieħed inklussiv li jiżgura li permezz tiegħu ħadd ma jitħalla barra. Mhux faċli tikkuntenta lil kulħadd. Però, qed jiġi apprezzat ħafna li qed nimxu ta' rġiel (u nisa) ma' kulħadd, anke f'dawk il-każijiet fejn ma nkunux nistgħu nagħtu eżattament dak mitlub. Kif qed tħares għall-erba' xhur li ġejjin? Iż-żmien għaddej malajr wisq donnu... Il-Presidenza diġà għenitna nwessgħu l-orizzonti tagħna. Għenitna ngħarfu li l-limiti tagħna huma ħafna ikbar milli dejjem immaġinajna. Se nkomplu naħdmu biex intejbu l-kuntatti biex niżguraw li l-benefiċċji tal-Presidenza jmorru lil hinn minn dawn is-sitt xhur. Huwa essenzjali li nieħdu l-massimu minn din l-esperjenza unika biex niżguraw li s-sistemi interni ma jerġgħux jaqgħu lura għall-proċessi restrittivi tal-passat. Imma għandhom jibqgħu jirriflettu l-istil li bih qed inwettqu l-ħidma tagħna. Fejn l-uffiċjali tagħna għandhom l-ispazju kollu li jeħtieġu biex ikattru l-inizjattiva u l-motivazzjoni tagħhom. Minn dak li nsegwu minn Malta, it-tim tal-Presidenza Maltija donnu wieħed żagħżugħ. Kemm qed jiswa dan f'termini ta' enerġija? Internament dejjem sħaqt li kulħadd, inkluż jien, membru tal-istess tim. Irrispettivament mill-età. Irrispettivament mill-esperjenza. Veru li huwa fatt li l-età medja tagħna hija fost dawk l-iżjed baxxi li qatt wettqu Presidenza. Però, din nittrattawha sempliċiment bħala fatt statistiku u bl-ebda mod mhi qed taffettwa l-ħidma tagħna. Bħala tim, is-suċċessi kif ukoll il-fallimenti huma tagħna lkoll. Il-Prim Ministru jkun mistieden diversi drabi f'istituzzjonijiet u avvenimenti oħra. Il-gwida u l-viżjoni politika tiegħu kemm hi kruċjali? Bħala Presidenza qed nibbażaw xogħolna fuq programm ta' ħidma speċifiku. Dan il-programm ġie approvat mill-Kabinett tal-Ministri taħt direzzjoni speċifika tal-Prim Ministru. Dan ipoġġih fil-quċċata ta' dak kollu li qed jiġi deċiż u milħuq waqt it-term tagħna. Mhijiex kumbinazzjoni li jgawdi stima eċċezzjonali fost il-kollegi tiegħu. Huwa riżultat tal-viżjoni u stil progressiv li jħaddan – li minnu nispiraw rwieħna.